I N D O K O L Á S

1. ***§-hoz***

Az államháztartásról szóló 2011. évi CXCV. törvény 34.§-ában és az államháztartásról szóló törvény végrehajtásáról szóló 368/2011. (XII.31.) Korm. rendelet 42-43/A. §-ában foglaltak figyelembevételével szabályozza a költségvetési rendelet 9. §-a az előirányzat-módosítások rendjét.

A COVID-19 fertőzés okozta tömeges megbetegedéseket okozó, 2020. évben bekövetkezett humánjárvány megelőzésére, illetve következményeinek elhárítására kihirdetett veszélyhelyzet alatt jelentős kormányrendeleti szintű döntések születtek a 2020. évi költségvetést érintően, ami a város ez évi költségvetésének áttervezését tette szükségessé. Jelentős bevétel csökkenések várhatóak mind a központi támogatásoknál, mind a saját bevételeknél, emellett a járványügyi védekezés mintegy 100 millió Ft-os többletkiadást eredményezett. A halasztható működési kiadások, saját forrásból tervezett beruházások és felújítások előirányzatai zárolásra kerültek és tartalékba javasoljuk helyezni a várható bevételkiesések kompenzálására.

A 2019. évi zárszámadás keretében került elfogadásra a költségvetési maradvány összeg, az abban foglaltak alapján az eredeti költségvetésben még nem szereplő összegek visszatervezésére a jóváhagyásnak megfelelően jelen rendelet-módosítás során kerül sor.

A költségvetési rendelet II. negyedéves módosítását a fentieken túl az eredeti költségvetésben nem tervezett állami hozzájárulások, elnyert pályázati támogatások, TOP és egyéb pályázatok szükséges források biztosítása tették indokolttá Az átruházott hatáskörben történt előirányzat módosítások, illetve átcsoportosítások és a költségvetési szervek saját hatáskörű módosításai, illetve átcsoportosításai is átvezetésre kerültek.

A jelen előirányzat-módosítás keretében 846.970 E Ft-tal javasoljuk növelni a költségvetés főösszegét, mely így az eredeti költségvetésben szereplő 64.238.052 E Ft-ról a rendelet eddigi két módosításával együtt 65.352.721 E Ft-ra módosul.

***A bevételi előirányzatok főbb változásai:***

|  |  |
| --- | --- |
| 1. Működési célú támogatások államháztartáson belülről |  |
| - önkormányzatok működési támogatásai | 49.826 E Ft |
| - egyéb működési célú támogatások | 224.085 E Ft |
| 2. Felhalmozási célú támogatások államháztartáson belülről |  |
| - önkormányzatok felhalmozási támogatásai | 16.391 E Ft |
| - egyéb felhalmozási célú támogatások | 75.038 E Ft |
| 3. Közhatalmi bevételek | -288.000 E Ft |
| 4. Működési bevételek | 17.889 E Ft |
| 5. Felhalmozási bevételek | 2.955 E Ft |
| 6. Működési célú átvett pénzeszközök államháztartáson kívülről | 17.922 E Ft |
| 7. Felhalmozási célú átvett pénzeszközök államháztartáson kívülről | 1.000 E Ft |
| 8. Finanszírozási bevételek |  |
| - maradvány igénybevétele | 92.470 E Ft |
| - egyéb finanszírozási bevétel | 407 E Ft |
| 9. Költségvetési szervek |  |
| - maradvány igénybevétele | 278.519 E Ft |
| - saját bevételek | 358.468 E Ft |

***1.Működési célú támogatások államháztartáson belülről*** rovaton az előirányzatot összességében 273.911 E Ft-tal javasoljuk emelni, amiből az önkormányzat működési célú állami hozzájárulásainak növekménye 49.826 E Ft.

A helyi önkormányzatok működésének általános támogatása bevételi előirányzat a 2019. december és 2020. április közötti hónapokra járó bérkompenzáció összegével 4.496 E Ft-tal növelhető.

A települési önkormányzatok szociális és gyermekjóléti feladatainak támogatása költségvetési soron a szociális ágazati összevont pótlék jogcímen 55.851 E Ft, és a szociális ágazatban egészségügyi végzettséghez kötött munkakörben foglalkoztatottak egészségügyi kiegészítő pótlék kifizetéséhez kapcsolódó támogatásként 1.246 E Ft került kiutalásra az első öt havi kifizetésekhez kapcsolódóan.

A települési önkormányzatok kulturális feladatainak támogatási költségvetési soron kulturális illetménypótlék jogcímen 28.316 E Ft-tal szükséges emelni az előirányzatot, ami a 2019. december - 2020. április időszakra járó pótlék kifizetésének fedezetéül szolgált.

A bérkompenzációt és az ágazati pótlékok a költségvetési törvény 3. mellékletében a települési önkormányzatok kiegészítő támogatásai között szerepelnek, így az I. negyedévi módosításban ezen a soron szerepeltettük a bevételek között az első három havi kifizetésekhez kapcsolódó támogatásokat, azonban az 01-03. hónapra vonatkozó információs jelentésben a 2. melléklet szerinti ágazati támogatásokhoz sorolták a kapott póttámogatásokat, így korrigálni szükséges a költségvetési sorok között, a kiegészítő állami támogatások sor előirányzatát 52.762 E Ft-tal csökkenteni szükséges.

Az állami támogatásokból származó pótelőirányzatok az érintett költségvetési szerveknél növelik a kapcsolódó kiadások előirányzatait.

A Kincstár a 2019. évi állami hozzájárulások elszámolása során a mutatószámok alapján 12.679 E Ft összegben állapított meg az önkormányzatot még megillető állami hozzájárulást.

Egyéb működési célú támogatások előirányzatát 224.085 E Ft-tal szükséges megemelni, melynek főbb tételei az alábbiak:

* A színművészeti szervezetek támogatása 83.100 E Ft-tal növelhető, mivel megkötésre került az állammal a társműködtetői megállapodás a Hevesi Sándor Színházra és a Bábszínházra vonatkozóan. Az előző évben állami hozzájárulásként kapott 270.400 E Ft-tal már számoltunk az eredeti költségvetés elkészítésekor, a többlet a színházak által saját bevételként tervezett kulturális TAO támogatást váltja ki, mivel az idei évtől a társműködtetői támogatás tartalmazza a társasági adóból korábbi években az intézmények által közvetlenül megkapott összegeket is.
* A zárszámadási rendeletben a szabad maradvány terhére jóváhagyott intézményi befizetések 128.505 E Ft összegben.
* A Szociális Társulás 2019. évi támogatásának elszámolásából eredő különbözet visszafizetése a jóváhagyott maradvány terhére 12.270 E Ft összegben.
* A 2019. évben nyújtott támogatások elszámolása során 210 E Ft összegben került visszafizetési kötelezettség megállapításra.

2. ***Felhalmozási célú támogatások államháztartáson belülről*** rovaton az előirányzat 91.429 E Ft-tal növelhető. Felhalmozási célú állami támogatásként 16.391 E Ft kiutalására került sor a 2018. évi Vis maior támogatás elszámolásának elfogadását követően. Az „Infrastrukturális fejlesztések Zalaegerszegen” projekthez a Kormány 1184/2020. (IV.24.) határozata alapján 75.038 E Ft póttámogatást biztosít az állam a Modern Városok Program jogcímcsoport terhére, ami a Keresztury Dezső VMK előtti tér felújításához kerül felhasználásra.

3. A közhatalmi bevételek előirányzatát 288.000 E Ft-tal szükséges csökkenteni. A Magyarország 2020. évi központi költségvetésének a veszélyhelyzettel összefüggő eltérő szabályairól szóló 92/2020. (IV.6.) Korm. rendelet 4.§-a alapján 2020. évben beszedett gépjárműadó nem illeti meg a települési önkormányzatot, az a Járvány Elleni Védekezési Alap fejezet bevételét képezi. A rendelet hatálybalépéséig beszedett adó átengedett összegét a központi költségvetés javára be kellett fizetni. A hivatkozott kormányrendelet alapján a 2020. évre tervezett gépjármű adó teljes előirányzatát csökkenteni szükséges, ez 280.000 E Ft bevétel kiesést jelent az önkormányzatunknál.

A Gazdaságvédelmi Akcióterv keretében a koronavírus-járvány gazdasági hatásainak mérséklése érdekében szükséges adózási könnyítésekről szóló 140/2020. (IV.21.) Korm. rendelet 5.§-a rendelkezett az idegenforgalmi adó felfüggesztéséről, április 21-től az év végéig az eltöltött vendégéjszaka utáni idegenforgalmi adót az adó alanyának nem kell megfizetni, így mintegy 8 millió Ft-tal elmarad a tervezett adóbevétel. Egyéb adókból (iparűzési adó, építmény adó) származó bevételek tervezett előirányzattól való elmaradásának mértéke jelenleg nem ismert, a bevallások határidejének május 31-ről szeptember 30-ra történő módosítása miatt adatok hiányában prognosztizálni sem lehet, ezért most módosítására nem teszünk javaslatot, azonban kiadások jelentős mértékű zárolásával céltartalék képzésére kerül sor az elmaradó bevételek pótlása érdekében.

4. A ***működési bevételek*** előirányzatát 17.889 E Ft-tal javasoljuk növelni. Fa értékesítésből, végrehajtási díjak megtérítéséből és káresemények utáni biztosítói kártérítésből származó bevételek miatt emelhető az előirányzat.

5. A ***felhalmozási bevételek*** előirányzatát 2.955 E Ft-tal javasoljuk emelni, egy cserével vegyes ingatlan szerződésből származóan. A kiadási oldalon ugyanezzel az összeggel cserével vegyes ingatlanvásárlást is szükséges megjeleníteni.

6***. A működési célú átvett pénzeszközök*** előirányzata 17.922 E Ft-tal növelhető, egyik tétele a járványügyi védekezés támogatására magánszemélyek és vállalkozások által felajánlott adományokból összegyűlt 15.922 E Ft, másik tétel a MOL Nyrt. 2.000 adománya a felsőoktatási ösztöndíj program támogatására.

7. A ***felhalmozási célú átvett pénzeszközök*** előirányzata 1.000 E Ft-tal növelhető, mivel a Zalai Polgári Körök Egyesülete ezzel az összeggel támogatta a Rákóczi Ferenc szobor felállítását

8. ***A finanszírozási bevételek*** előirányzatát növelni szükséges 92.877 E Ft-tal. A 2019. évi zárszámadásban jóváhagyott maradványból még 92.470 E Ft visszatervezésére jelen rendelet módosításban kerül sor. Pontosításra került a Lakásalapnál a maradvány és a bevonandó értékpapír összege. Az államháztartáson belüli megelőlegezés előirányzatát 499 E Ft-tal szükséges emelni, ez technikai tétel, mind a bevételi, mind a kiadási oldalon meg kell jeleníteni a Kincstárral történő elszámolások érdekében.

A bevételi előirányzatok változását a 1. tájékoztató tábla részletesen tartalmazza.

Kiadások előirányzatainak változása:

Az önkormányzat kiadási előirányzatainak változását a kapcsolódó bevételi előirányzatok növekedése, illetve költségvetési szervekhez történő leszervezések eredményezték, emellett átvezetésre kerültek a polgármesteri hatáskörben hozott előirányzat módosítások és az előirányzatok közötti átcsoportosítások is.

A veszélyhelyzetre tekintettel a halasztható működési, illetve fejlesztési kiadások zárolása a szakosztályokkal történt egyeztetés után a költségvetési sorokon az előirányzatok csökkentésével valósul meg, a zárolt összegek a céltartalék elmaradó bevételek pótlása sor előirányzatát növelik. Az év során jelentkező, ma még pontosan nem ismert bevétel elmaradások kompenzálására szolgál a tartalékban megjelenő összeg.

A kiadási előirányzatok változását a 2. tájékoztató tábla részletesen tartalmazza.

Zalaegerszeg Megyei Jogú Város Önkormányzata által irányított költségvetési szervek előirányzatát a 2020. évi II. negyedévi módosítás során 188.032 E Ft-tal javasoljuk felemelni.

A központi, irányítószervi támogatás keretösszegének változása -448.955 E Ft, mely többek között az alábbi tételeket tartalmazza:

|  |  |
| --- | --- |
| - 2020. 3-4. hónapok után járó bérkompenzáció | 1.323 E Ft |
| - 2020 3-4. hónapok után járó szociális ágazati pótlék | 10.652 E Ft |
| - 2020. 3-4. hónapok után járó kulturális pótlék | 11.351 E Ft |
| - Gyermekétkezésre tervezett költségek csökkentése az intézmények bezárása miatt, a 2020. májusi mutatószámfelmérés alapján | -134.569 E Ft |
| - A Hevesi Sándor Színház és a Griff Bábszínház finanszírozási formájának változása miatt | -270.400 E Ft |
| - Központi, irányítószervi támogatás csökkentése és önkormányzati tartalékba helyezése a veszélyhelyzet miatt | - 90.000 E Ft |
| - Nyári napközis tábor finanszírozása | 8.500 E Ft |
| - Göcseji Múzeum vizesblokk felújítására | 5.000 E Ft |
| - Címpótlékok | 1.680 E Ft |
| - Veszélyhelyzet során nyújtott többletmunka elismerésére | 7.508 E Ft |

A költségvetési szervek saját hatáskörben 358.468 E Ft-tal kérik felemelni a bevételi előirányzataikat, valamint 278.519 E Ft előző évi maradványt terveznek vissza.

Az államháztartáson belülről származó működési célú támogatások előirányzata 373.724 E Ft-tal, a felhalmozási célú támogatások előirányzata pedig 4.760 E Ft-tal nő, az előirányzat- növekedés főbb tételei:

- A színházak állami támogatásának rendszere megváltozott. Az eddig intézményfinanszírozásként és TAO támogatásként tervezett összeg helyett az állam, mint társfinanszírozó, megállapodás alapján ad át az önkormányzaton keresztül a Hevesi Sándor Színháznak 288.500 E Ft-ot, a Griff Bábszínháznak pedig 65.000 E Ft-ot.

- A Nemzeti Egészségbiztosítási Alapkezelő plusz támogatást nyújt az Egészségügyi Alapellátási Intézménynek a háziorvosi szolgálat finanszírozására, illetve az egészségügyi dolgozók rendkívüli juttatásának fedezetére.

- A Keresztury VMK 21.484 E Ft működési célú támogatása EFOP pályázatból.

- Az óvodai egységek pénzeszköz átvétele a 2019. évi étkezési mutatószámok elszámolásából adódóan.

- Az önkormányzat és bizottságainak működési és felhalmozási célú támogatásai.

- Működési célú pénzeszköz átvétel a Munkaügyi Központtól, közfoglalkoztatás támogatására.

A működési bevételek előirányzatának változása összességében -20.317 E Ft. A költségvetési szervek a koronavírus-járvány következtében kialakult kényszerű bezárások miatt újratervezték a várható bevételeiket, ennek megfelelően módosították az előirányzatot.

A felhalmozási bevételek előirányzata 51 E Ft-tal emelkedik, tárgyi eszköz értékesítés következtében.

Az államháztartáson kívülről átvett működési támogatások előirányzata 250 E Ft-tal emelkedik, a Keresztury VMK a Zalaegerszeg Kultúrájáért Közalapítványtól, a Göcseji Múzeum pedig a Salla Alapítványtól vesz át pénzösszegeket.

A maradvány igénybevétele előirányzat összege 278.519 E Ft-tal emelkedik, mely összeg a 2019. évi maradvány eredeti költségvetésben be nem tervezett része. A visszatervezés az alábbiak alapján történt:

|  |  |
| --- | --- |
| - Kötelezettségvállalással terhelt, vagy célra, feladatra kapott működési célra visszatervezett maradvány | 144.321 E Ft |
| - Kötelezettségvállalással terhelt, vagy célra, feladatra kapott felhalmozási célra visszatervezett maradvány | 5.693 E Ft |
| - A gyermekétkeztetés 2019. évi mutatószámainak elszámolásából adódó visszafizetési kötelezettség | 11.215 E Ft |
| - Fenntartói döntés alapján, a járványügyi helyzet miatt önkormányzati tartalékba helyezés | 117.290 E Ft |

A kiadási előirányzatok változása a bevételek felhasználásával összhangban történik.

A költségvetési szervek bevételi és kiadási előirányzatainak módosítását a 3. és 4. tájékoztató táblák tartalmazzák.

***2.§-hoz***

A Zalaegerszegi Egészségügyi Alapellátási intézmény ***2 fő asszisztensi létszámbővítést*** kért az önkormányzattól. Nyugdíjba vonul 2 fő háziorvos, és amíg a körzet helyettesítéssel lesz ellátva, az asszisztensnők az intézmény állományában lesznek.

A XII. számú házi gyermekorvosi körzetben a házigyermekorvos halála miatt az eddig általa ellátott szolgáltatást a Zalaegerszegi Egészségügyi Alapellátás biztosítja. A házi gyermekorvosi feladatok ellátásához az intézménynek kell biztosítani a személyi és tárgyi feltételeket, amelynek keretében szükség van ***1 fő körzeti ápoló*** foglalkoztatására.

A fentiek alapján a Zalaegerszegi Egészségügyi Alapellátás egyéb szakalkalmazotti létszáma 45,5 főről 48,5 főre, összlétszáma pedig 56,5 főről 59,5 főre módosul.

Az önkormányzat összlétszáma a költségvetési szervek létszámával együtt 1.129 fő, melyből a költségvetési szervek létszáma 1.123 fő, az önkormányzat létszáma pedig 6 fő.

***3.§-hoz***

A költségvetési rendelet mellékleteiben a jelen módosítás tételeinek átvezetése megtörtént, a módosított mellékletek lépnek az eredetiek helyébe.

***4.§-hoz***

A rendelet hatálybalépésének időpontját és deregulációs rendelkezést tartalmaz. A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése alapján az indokolást a rendelet kihirdetését követően a Nemzeti Jogszabálytárban közzé kell tenni.